Leverandører til hashmarkedet i Pusherstreet blev ramt hårdt, da Task Force Pusherstreet fredag eftermiddag foretog en aktion i Kokkedal. Narkohunden Luffe fandt 206 kilo hash på en privatadresse, og husets beboere er nu varetægtsfængslet.

Københavns Politi havde en formodning om, at der på adressen i Kokkedal skulle befinde sig et større parti hash, som angiveligt skulle sælges videre fra Pusherstreet på Christiania.

- Vi fandt et meget stort kvantum hash. I en plastkasse i bryggerset fandt vi ca. 62 kilo gemt, og desuden fandt vi ca. 144 kilo hash, der nærmest var kastet ind i et udhus, fortæller politikommissær Steffen Thaaning Steffensen fra Københavns Politi i en pressemeddelelse.

Den 34-årige mand, der bor på adressen, blev anholdt ved aktionens begyndelse. Mandens hustru – en 36-årig kvinde – blev efterfølgende anholdt på sin arbejdsplads i det indre København.

Begge de anholdte er sigtet for besiddelse af i alt ca. 206 kilo hash. I et grundlovsforhør lørdag blev manden varetægtsfængslet i 26 dage, mens kvinden fik fem dage bag tremmer.

- Vi er meget tilfredse med gårsdagens aktion. Det er vores målsætning at ramme både købere, sælgere og leverandører, og med beslaglæggelsen mener vi at have forhindret over 200 kg hash i at nå Pusherstreet, siger Steffen Thaaning Steffensen.

200 kilo hash har en markedsværdi på omkring 10 millioner kroner i Pusherstreet.